Trump solgte alle sine aktier i juni | Berlingske Business
Onsdag d. 07. december 2016, kl. 10.52
Donald Trump, her i North Carolina. Foto: SARA D. DAVIS
Den nyvalgte amerikanske præsident, Donald Trump, solgte tilbage i juni alle sine aktiepositioner for at undgå interessekonflikter.
Trump ejede to handelskonti med samlet omkring 150 forskellige aktier og obligationer i porteføljen.
Blandt beholdningerne var en række kendte selskaber som Amazon, Apple, Visa og Boeing. Og sidstnævnte er måske et godt eksempel på de mulige interessekonflikter, der kunne opstå, eftersom Boeing i øjeblikket er i en strid med Trump omkring prisen på et nyt præsidentfly, Air Force One.
Trump har flere gange været under beskydning for at have investeringer, der kunne hæmme ham i virket som præsident, heriblandt ejendomsinvesteringerne rundt omkring på kloden.
Indtil videre har den nyvalgte præsident proklameret, at han vil overlade styringen af sine forretninger til sine voksne børn, uden dog at komme med detaljer omkring hvordan det skulle foregå. Trump har endnu ikke meldt ud, om han har i sinde også at overdrage selve ejerskabet til sine børn.
LÆS MERE : Trump sender Boeing-aktien ned med Twitter-kommentar